RF Ozarboyjon harbiylari Tog‘li Qorabog‘dagi qishloqdan olib ketilganini ma’lum qildi. Boku rad etdi

RF mudofaa vazirligi so‘nggi kunlarda keskinlik yangilangan Tog‘li Qorabog‘dagi vaziyat rossiyalik tinchlikparvar kuchlar tomonidan «barqarorlashtirilgani» haqida ma’lumot berdi.
«Muzokaralar natijalariga ko‘ra, Ozarboyjon tomoni Farrux aholi punkti hududidan o‘z bo‘linmalarini olib chiqdi», deyiladi xabarda.
Ozarboyjon mudofaa vazirligi esa rossiyalik harbiylarning da’vosi haqiqatga to‘g‘ri kelmasligini ma’lum qildi. Rasmiy Boku Ozarboyjon harbiylari qishloqdagi o‘z o‘rnida qolayotgani va «operativ vaziyatni to‘liq nazorat qilayotgani»ni ta’kidlagan.